༄༅། །དམ་ཅན་ཆོས་སྐྱོང་སྤྱིའི་གཏོར་བསྔོ་བསྡུས་པ་ཕྲིན་ལས་མྱུར་འགྲུབ་མ་བཞུགས་སོ། །

དཔལ་ཧེ་རུ་ཀ་ལ་ཕྱག་འཚལ་ལོ། །འདིར་བསྟན་སྲུང་དམ་ཅན་རྒྱ་མཚོའི་ཚོགས་ལ་གཏོར་བསྔོ་རྒྱུན་དུ་འབུལ་བར་འདོད་པས་རྒྱས་པ་བློས་མི་ལྕོགས་པའམ་བསྙེན་སྒྲུབ་ཀྱི་སྐབས་ལྟ་བུ་ལོངས་ཁྱབ་མེད་ན། གཏོར་མ་རིན་ཆེན་སྤུངས་གཏོར་དང༌། མཆོད་པ་ཆུ་གཉིས་ཉེར་སྤྱོད་ལྔ། བསངས་ཆབ་སྨན་རཀ་སོགས་ལག་ལེན་ལྟར་བཤམས་ནས། ཐོག་མར་སྐྱབས་སུ་འགྲོ་བ་ནི། སངས་རྒྱས་ཆོས་དང་དགེ་འདུན་དང༌། །བླ་མ་ཡི་དམ་མཁའ་འགྲོ་ལ། །བདག་དང་མཁའ་མཉམ་སེམས་ཅན་རྣམས། །བྱང་ཆུབ་བར་དུ་སྐྱབས་སུ་མཆི། །ལན་གསུམ། སེམས་བསྐྱེད་པ་ནི། མ་གྱུར་མཁའ་མཉམ་སེམས་ཅན་རྣམས། །བྱང་ཆུབ་ཆེན་པོ་འགོད་པའི་ཕྱིར། །སྨོན་འཇུག་བླ་མེད་བྱང་ཆུབ་སེམས། །དམ་པ་བདག་གིས་བསྐྱེད་པར་བགྱི། །ལན་གསུམ། ཚད་མེད་བཞི་ནི། སེམས་ཅན་བདེ་ལྡན་སྡུག་བསྔལ་ཀུན་བྲལ་ཞིང༌། །བདེ་དང་མི་འབྲལ་ཆགས་སྡང་ཀུན་བྲལ་བྱ། །བདག་བསྐྱེད་ནི། སྭ་བྷ་ཝ་བརྗོད། བདག་དང་ཆོས་ཀུན་མི་དམིགས་སྟོང་པར་གྱུར། །སྟོང་པའི་ངང་ལས་རི་རབ་ཆེན་པོའི་སྟེང༌། །སྣ་ཚོགས་པདྨ་ཉི་མའི་གདན་གྱི་ཁར། །རང་ཉིད་ཧེ་རུ་ཀ་དཔལ་ཁྲོ་ཆགས་མཐིང༌། །ཕྱག་གཉིས་རྡོར་དྲིལ་འཛིན་ཅིང་ཕག་མོ་དམར། །རྡོ་རྗེ་ཐོད་ཁྲག་ཁ་ཊྭཱཾ་འཛིན་ལ་འཁྱུད། །སྤྱན་གསུམ་ཐོར་ཚུགས་སྟག་ཤམ་མི་མགོས་སྤྲས། །ཕྱག་རྒྱ་དྲུག་ལྡན་གཡས་བརྐྱངས་པད་ཉིའི་སྟེང༌། །འཇིགས་དུས་བརྫིས་ཏེ་ཡེ་ཤེས་མེ་དབུས་བཞུགས། །སྤྱི་བོར་བླ་མ་མི་བསྐྱོད་གཟུགས་ཀྱིས་བརྒྱན། །ཐུགས་ཀར་ཉི་སྟེང་ཧཱུཾ་མཐར་སྔགས་ཀྱིས་བསྐོར། །འོད་འཕྲོས་འཕགས་པ་མཆོད་ཅིང་འགྲོ་ཀུན་སྦྱངས། །འཁོར་ལོ་སྡོམ་པའི་གོ་འཕངས་ལ་བཀོད་ནས། །བྱིན་རླབས་འོད་ཟེར་ཚུར་བསྡུས་སྙིང་ཁར་ཐིམ། །ཨོཾ་ཧྲཱིཿ ཧ་ཧ་ཧུཾ་ཧཱུཾ་ཕཊ། ཅེས་བརྒྱ་རྩ་བཟླས་པས་བདག་བསྐྱེད་དོ། །དེ་ནས་བསངས་ཆུ་ལ་དམིགས་ནས་སུམྦྷ་ནི་ལན་གསུམ་བརྗོད། ཐུགས་ལས་ཁྲོ་བོའི་ཚོགས་སྤྲོས་སྤོས་ཆུར་ཐིམ། །ཉེས་སྐྱོན་བགེགས་བསངས་ཡེ་ཤེས་ཆུ་བོར་གྱུར། །ནང་མཆོད་སྟེང་དུ་ལྷན་སྐྱེས་དཀར་དམར་སྔོའི། །ཐུགས་ཀར་ཧ་ཧོཿཧྲཱིཿམཚན་འོད་ཟེར་གྱིས། །ཡེ་ཤེས་བདུད་རྩི་བཀུག་བསྟིམས་ལྷ་བཅས་ཞུ། །ཁ་དོག་དྲི་རོ་ནུས་ལྡན་བདུད་རྩིར་གྱུར། །ཨོཾ་ཨཱཿཧཱུཾ་ཧ་ཧོཿ ལན་གསུམ་གྱིས་མཆོད་གཏོར་སོགས་བྱིན་གྱིས་བརླབས་ནས། བགེགས་གཏོར་བཏང་ན། ཕཊཿ དཀོན་མཆོག་བདེན་པའི་བཀའ་བསྒོ་ཡིས། །བགེགས་རྣམས་ཉོན་ཅིག་བདག་ཅག་འདིར། །མཧཱ་ཀཱ་ལར་མཆོད་པ་དང༌། །ཕྲིན་ལས་གཉེན་པོ་བཅོལ་བའི་དུས། །འབྱུང་པོ་སྔགས་དང་ཕྱག་རྒྱ་ལ། །ཉན་དང་ལྟ་བར་མི་དབང་བས། །ཁྱེད་རྣམས་གཏོར་མ་འདི་ཁྱེར་ལ། །མྱུར་བ་ཉིད་དུ་ཕྱིར་དེངས་ཤིག །གང་དག་མི་འགྲོ་དེ་དག་ནི། །ཡེ་ཤེས་རྡོ་རྗེ་འབར་བ་འདིས། །མགོ་བོ་ཚལ་པ་བརྒྱར་འགས་པ། །གདོན་མི་ཟ་བར་གྱུར་ཏ་རེ། །སུམྦྷ་ནིས་བསྐྲད་ནས། སྲུང་འཁོར་ནི། ཧཱུཾ། བདག་ཉིད་དཔལ་ཆེན་སྐུར་བསྒོམས་ཏེ། །དཔལ་འབར་ཁྲོས་པའི་ཐུགས་ཀ་ནས། །འོད་འཕྲོས་སྟེང་འོག་ཕྱོགས་མཚམས་ཀུན། །རྡོ་རྗེ་ས་གཞི་རྭ་བ་གུར། །བླ་རེས་དྲྭ་བ་ཡེ་ཤེས་མེ། །རྣམ་ལྔ་འབར་བའི་འཁོར་ལོ་གྱུར། །ཞེས་མཚམས་བཅད་ནས། མདུན་བསྐྱེད་སྤྱན་འདྲེན་པ་ནི། ཧཱུཾ། བདག་ཉིད་ཧེ་རུ་ཀ་ཡི་སྐུར་གསལ་བའི། །ཐུགས་ཀའི་ཧཱུཾ་ལས་འོད་འཕྲོས་པའི་འོད་ཟེར་གྱིས། །ཕྱོགས་བཅུའི་རྒྱལ་བ་རྒྱ་མཚོའི་ཐུགས་དམ་བསྐུལ། །ཐུགས་རྗེས་གང་འདུལ་སྒྱུ་མའི་སྐུར་བཞེངས་ཏེ། །རང་བཞིན་གནས་དང་གྲུབ་པའི་གནས་སོགས་ནས། །སངས་རྒྱས་ཀུན་གྱི་མཐུ་སྟོབས་ནུས་པའི་གཟུགས། །ཁྲག་འཐུང་མཧཱ་ཀཱ་ལ་ཐམས་ཅད་ཀྱི། །འཁོར་ལོས་བསྒྱུར་བ་ཆེན་པོ་ཕྱག་བཞི་པ། །ནག་པོ་དུ་མའི་ཚོགས་ཀྱི་གཙོ་བོ་སྟེ། །ཡེ་ཤེས་མགོན་པོ་བྱ་རོག་མཚན་ཅན་ལ། །གཡས་སུ་ཕོ་བརྒྱུད་མགོན་པོ་ཀུན་གྱི་གཙོ། །དཔལ་ལྡན་འཇིགས་བྱེད་ལས་ཀྱི་མགོན་པོ་དང༌། །གཡོན་དུ་མོ་བརྒྱུད་ལྷ་མོ་ཡོངས་ཀྱི་གཙོ། །དཔལ་ལྡན་ཟ་བྱེད་དུད་སོལ་ལྷ་མོ་བཅས། །དེ་ལྟར་གཙོ་བོ་གསུམ་གྱི་མཐའ་བསྐོར་དུ། །ཐུགས་གསུང་སྐུ་ཡི་ལྷ་ཚོགས་ཐམས་ཅད་དང༌། །ཁྱད་པར་གསང་བ་སྔགས་ཀྱི་བདག་མོ་དང༌། །ཆོས་ནོར་གཏེར་གྱི་བདག་པོ་རྣམ་ཐོས་སྲས། །ཚེ་དཔལ་ཀུན་སྩོལ་བཀྲ་ཤིས་ཚེ་རིང་མ། །བོད་སྐྱོང་བརྟན་མའི་གཙོ་བོ་གཡུ་སྒྲོན་མ། །ཁྱབ་འཇུག་ཆེན་པོ་གཟའ་མཆོག་རཱ་ཧུ་ལ། །རྒྱལ་ཆེན་ཚངས་པ་དུང་གི་ཐོར་ཚུགས་ཅན། །འཛམ་གླིང་སྐྱེས་མཆོག་རྡོ་རྗེ་ལེགས་པ་རྩལ། །དགེ་བསྙེན་ཆེན་པོ་ཇག་པ་མེ་ལེན་དང༌། །དམ་ཅན་སྒོ་བདུད་ཆེན་པོ་ལྕགས་རལ་ཅན། །ཕ་མེས་བརྒྱུད་ཀྱིས་བསྟེན་པའི་ལྷ་རྣམས་དང༌། །ས་འདིར་གཉུག་མར་གནས་པའི་གཞི་ཡི་བདག །མཆོད་ཅིང་བསྟོད་འོས་སྲུང་མའི་ཚོགས་ཀུན་དང༌། །གཞན་ཡང་ཕྱོགས་སྐྱོང་བཅུ་དང་རྒྱལ་ཆེན་བཞི། །གཙང་རིས་མགོན་པོ་བདུན་ཅུ་རྩ་ལྔ་དང༌། །བོད་ཁམས་སྐྱོང་བའི་བརྟན་མ་བཅུ་གཉིས་སོགས། །སྣང་སྲིད་ལྷ་སྲིན་དྲེགས་པའི་ཚོགས་ཐམས་ཅད། །རང་རང་བཀའ་ཉན་སྡེ་དཔུང་མཐའ་ཡས་པ། །གནམ་ས་བར་སྣང་ལྟེམ་མེར་གང་བ་བཅས། །རྣལ་འབྱོར་བདག་གི་དད་པས་སྤྱན་འདྲེན་གྱིས། །རྫུ་འཕྲུལ་མཐུ་སྟོབས་ཆེན་པོས་གཤེགས་སུ་གསོལ། །ཨོཾ་ཤྲཱི་བཛྲ་དྷརྨ་པཱ་ལ་ས་པཱ་རི་ཝ་རེ་བཛྲ་ས་མ་ཡ་ཛཿཛཿ ཞེས་སྤྱན་དྲངས་ནས། བཞུགས་སུ་གསོལ་བ་ནི། ཧཱུཾ། ཕྱི་རོལ་སྣང་བ་རྣམ་དག་འོག་མིན་ཞིང༌། །ནང་དུ་གནས་ཁང་དྲག་པོའི་གཞལ་ཡས་འདིར། །རང་རང་དགྱེས་པའི་གདན་ཁྲི་སྣ་ཚོགས་སུ། །བརྟན་པར་བཞུགས་ལ་གུས་པས་ཕྱག་འཚལ་ལོ། །ཞེས་བཞུགས་ཕྱག་འཚལ་ནས། དམ་ལ་བཞག་པ་ནི། ཧཱུཾ། སྔོན་ཚེ་རྒྱལ་བའི་སྤྱན་སྔར་ཞལ་བཞེས་བཞིན། །སངས་རྒྱས་བསྟན་པ་གཉན་པོ་བསྲུང་བ་དང༌། །བདག་ཅག་བླ་མེད་བྱང་ཆུབ་བསྒྲུབ་པ་ལ། །རྐྱེན་སེལ་མཐུན་སྒྲུབ་ཕྲིན་ལས་མ་གཡེལ་ཞིག །ཅེས་དམ་བསྒྲགས་གསོལ་ནས། མཆོད་པ་འབུལ་བ་ནི། མཆོད་རྫས་རྣམས་ཨོཾ་ཨཱཿཧཱུཾ་ཧ་ཧོཿཧྲཱིཿ ལན་གསུམ་གྱིས་བྱིན་གྱིས་བརླབས་ནས། ཧཱུཾ། ཁྲག་སྣའི་ཡོན་ཆབ་དུག་ཆུའི་ཞབས་བསིལ་དང༌། །དབང་པོའི་མེ་ཏོག་གསུར་ཆེན་སྤོས་ཀྱི་དུད། །ཞུན་ཆེན་མར་མེ་མཁྲིས་པའི་དྲི་ཆབ་དང༌། །སྙིང་སྣའི་ཞལ་ཟས་རྐང་གླིང་རོལ་མོ་འབུལ། །ཨོཾ་ཤྲཱི་བཛྲ་དྷརྨ་པཱ་ལ་ས་པཱ་རི་ཝ་རེ་ཨརྒྷཾ་སོགས་ཀྱིས་མཆོད། ཧཱུཾ། འཆི་མེད་བདུད་རྩི་བྱང་ཆུབ་སེམས་རྒྱུན་དང༌། །ཆགས་རྟོགས་ཀུན་བསྒྲལ་རཀྟ་བྷ་གའི་མཚོར། །འཇོམས་པའི་མཉམ་སྦྱོར་བདེ་བའི་སྒྲ་ཆེན་པོས། །ཆོས་དབྱིངས་མཁའ་ལ་ཁྱབ་པ་བླ་མེད་མཆོད། །ཨོཾ་ཤྲཱི་བཛྲ་དྷརྨ་པཱ་ལ་ས་པཱ་རི་ཝ་རེ་ཨ་མྲི་ཏ་པཱུ་ཛ་ཁཱ་ཧི། དེ་བཞིན་དུ་རཀྟ་ནས་སུ་ར་ཏེ་སྟྭཾ་གྱི་བར་གྱིས་མཆོད་ནས། གཏོར་མ་བྱིན་གྱིས་བརླབ་པ་ནི། མདུན་དུ་རླུང་མེ་ཐོད་སྒྱེད་བཅས་པའི་སྟེང༌། །མཚན་ལྡན་བྷནྡྷར་གོ་ཀུ་ད་ཧ་ན། །བི་མུ་མ་ར་ཤུ་སྟེ་ཡིག་གེ་བཅུ། །རིམ་ཞུ་ཤ་ལྔ་བདུད་རྩི་ལྔ་རུ་གྱུར། །རླུང་གིས་མེ་འབར་རྫས་རྣམས་ཞུ་ཞིང་ཁོལ། །དྭང་མ་འབྲུ་གསུམ་གྱུར་པའི་འོད་ཟེར་གྱིས། །ཡེ་ཤེས་བདུད་རྩི་བཀུག་བསྟིམས་སྦྱངས་རྟོགས་སྦར། །གཏོར་མ་ཁ་དོག་དྲི་རོ་ནུས་ལྡན་གྱུར། །ཨོཾ་ཨཱཿཧཱུཾ་ཧ་ཧོཿཧྲཱིཿ ལན་གསུམ་གྱིས་བྱིན་གྱིས་བརླབས་ནས། གཏོར་འབུལ་ནི། ཨཿཐོད་ཆེན་བྷན་དྷ་ཡངས་པའི་སྣོད་ནང་དུ། །གཏོར་རྫས་ཤ་ལྔ་བདུད་རྩི་ལྔའི་ངོ་བོ། །རྣམ་པ་གང་འདོད་ནམ་མཁའི་མཛོད་ཆེན་པོར། །བྱིན་རླབས་རྨད་འབྱུང་དཔལ་གྱི་གཏོར་མ་འདི། །དྲིན་ཅན་རྩ་བ་བརྒྱུད་པའི་བླ་མ་དང༌། །ཡི་དམ་བཅོམ་ལྡན་འཁོར་ལོ་སྡོམ་པ་དང༌། །གནས་གསུམ་དཔའ་བོ་མཁའ་འགྲོའི་ཚོགས་ལ་འབུལ། །བཞེས་ནས་བྱིན་རླབས་དབང་དང་དངོས་གྲུབ་སྩོལ། །ཁྱད་པར་མཧཱ་ཀཱ་ལ་ཕྱག་བཞི་པ། །ནག་པོ་ཆེན་པོ་ལྕམ་དྲལ་ཐམས་ཅད་ལ། །ལྷ་ཆེན་སྙིང་གི་གཏོར་མ་འདི་འབུལ་ལོ། །བཞེས་ནས་བྱང་ཆུབ་བར་དུ་བསྲུང་ཞིང་སྐྱོངས། །བཀའ་སྡོད་དྲེགས་པའི་སྡེ་དཔོན་ལས་ཀྱི་མགོན། །དཔུང་ཆེན་མགོན་པོའི་དམག་ཚོགས་ཐམས་ཅད་ལ། །སྙིང་སྣ་སྟོང་གི་གཏོར་མ་འདི་འབུལ་ལོ། །བཞེས་ནས་མཐའ་ཡི་དམག་དཔུང་གཞོམ་པར་མཛོད། །མ་གཅིག་མཁའ་འགྲོའི་དབང་མོ་དུས་སོལ་མ། །ནག་མོ་འབུམ་སྡེའི་ཚོགས་དང་བཅས་པ་ལ། །ཤ་ཁྲག་དམར་གྱི་གཏོར་མ་འདི་འབུལ་ལོ། །བཞེས་ནས་ཕྱི་ནང་བར་ཆད་དབྱིངས་སུ་སོལ། །སྔགས་ཀྱི་བདག་མོ་ཨེ་ཀ་ཛ་ཏི་དང༌། །བྲན་གཡོག་འབུམ་ཁྲི་འབུམ་སྟོང་བཅས་པ་ལ། །དཀར་དམར་རྒྱན་ལྡན་གཏོར་མ་འདི་འབུལ་ལོ། །བཞེས་ནས་གསང་ཆེན་ལམ་གྱི་སྡོང་གྲོགས་མཛོད། །ཆོས་ནོར་གཏེར་གྱི་བདག་པོ་རྣམ་ཐོས་སྲས། །བཙུན་མོ་མངག་གཞུག་སྡེ་དང་བཅས་པ་ལ། །ལྷུན་ཆགས་བཟང་དགུའི་གཏོར་མ་འདི་འབུལ་ལོ། །བཞེས་ནས་ཅི་འདོད་དངོས་གྲུབ་ཆར་ལྟར་འབེབས། །ཚེ་དཔལ་ཀུན་སྩོལ་བཀྲ་ཤིས་ཚེ་རིང་མ། །མཆེད་ལྔ་འཁོར་དང་བཅས་པ་ཐམས་ཅད་ལ། །ཟག་མེད་བདུད་རྩིའི་གཏོར་མ་འདི་འབུལ་ལོ། །བཞེས་ནས་བསམ་དོན་ཆོས་བཞིན་འགྲུབ་པར་མཛོད། །བརྟན་སྐྱོང་མ་མོའི་གཙོ་མོ་གཡུ་སྒྲོན་མ། །སྨན་བཙུན་འབུམ་སྡེའི་ཚོགས་དང་བཅས་པ་ལ། །བཅུད་ལྡན་མི་བཟད་གཏོར་མ་འདི་འབུལ་ལོ། །བཞེས་ནས་བདེ་ཆེན་ཡེ་ཤེས་རྒྱས་པར་མཛོད། །ཁྱབ་འཇུག་ཆེན་པོ་དུག་གི་སྤུ་གྲི་དང༌། །གཟའ་བརྒྱད་གདོང་མོ་བཞི་དང་བཅས་པ་ལ། །དམར་ཆེན་སྙིང་གི་གཏོར་མ་འདི་འབུལ་ལོ། །བཞེས་ནས་བྱད་མ་རང་གཤེད་རང་ལ་ཕོབ། །ཆོས་སྐྱོང་རྒྱལ་པོ་ཆེན་པོ་སྐུ་ལྔ་དང༌། །ཡུམ་བློན་རུ་འདྲེན་སྡེ་བཞིའི་ཚོགས་བཅས་ལ། །འདོད་ཡོན་ལྔ་ལྡན་གཏོར་མ་འདི་འབུལ་ལོ། །བཞེས་ནས་རབ་འབྱམས་ལས་བཞི་ཡོངས་འགྲུབ་མཛོད། །འཛམ་གླིང་སྐྱེས་མཆོག་རྡོ་རྗེ་ལེགས་པ་དང༌། །མཆེད་འཁོར་སུམ་བརྒྱ་དྲུག་ཅུའི་ཚོགས་རྣམས་ལ། །མཐུན་རྫས་རྒྱན་གྱི་གཏོར་མ་འདི་འབུལ་ལོ། །བཞེས་ནས་དམ་ཆོས་སྒྲུབ་པའི་འགལ་རྐྱེན་སོལ། །ལས་བྱེད་གཤན་པ་དམར་ནག་ལ་སོགས་པ། །རྟག་ཏུ་བསྟེན་པའི་ལྷ་སྲུང་ཐམས་ཅད་ལ། །མི་ཟད་གཏེར་གྱི་གཏོར་མ་འདི་འབུལ་ལོ། །བཞེས་ནས་གང་བཅོལ་ལས་རྣམས་ཐོགས་མེད་སྒྲུབས། །ལྷག་པར་བདག་ཅག་གང་དུ་གནས་པ་ཡི། །གནས་གཞི་ཡུལ་གྱི་བདག་པོ་ཐམས་ཅད་ལ། །གང་ལ་གང་འདོད་གཏོར་མ་འདི་འབུལ་ལོ། །བཞེས་ནས་མཐུན་རྐྱེན་ལྷུན་གྱིས་འགྲུབ་པར་མཛོད། །གཞན་ཡང་ཕྱོགས་སྐྱོང་བཅུ་ལ་སོགས་པ་ཡི། །དཀར་ཕྱོགས་སྐྱོང་བའི་སྡེ་དཔུང་ཐམས་ཅད་ལ། །འཛད་མེད་མཆོད་སྦྱིན་གཏོར་མ་འདི་འབུལ་ལོ། །བཞེས་ནས་འཇིག་རྟེན་བདེ་ཞིང་སྐྱིད་པ་མཛོད། །དེ་ལྟར་དམ་ཅན་རྒྱ་མཚོ་ཁྱེད་རྣམས་ལ། །མཆོད་སྦྱིན་འདི་འབུལ་སྤྱི་དང་བྱེ་བྲག་གི །བསྟན་པ་ཆེས་རྒྱས་བདག་ཅག་འགལ་རྐྱེན་སེལ། །ཞི་སོགས་ལས་དང་དངོས་གྲུབ་རྣམ་གཉིས་སྩོལ། །ཅེས་འབུལ་ནས། བསྟོད་པ་ནི། ཧཱུཾ། དབྱིངས་དང་ཡེ་ཤེས་ཟུང་དུ་འཇུག་པའི་སྐུ། །ཆུ་སྣོད་རྙོག་དང་དྭངས་མའི་ཟླ་གཟུགས་བཞིན། །ནག་པོའི་གཤེད་དང་དཀར་པོའི་ལྷ་འཆར་བའི། །དམ་ཅན་ཆོས་སྐྱོང་རྒྱ་མཚོའི་གཙོ་ལ་བསྟོད། །ཁྱོད་ཀྱི་གསང་བ་གསུམ་ལས་འཕྲུལ་བའི་འཁོར། །ཕོ་བརྒྱུད་མོ་བརྒྱུད་སྤྲུལ་དང་ཡང་སྤྲུལ་བཅས། །ཐབས་མཁས་གང་འདུལ་སོ་སོའི་སྐུར་སྟོན་པའི། །བཀའ་སྡོད་དམ་ཅན་རྒྱ་མཚོའི་ཚོགས་ལ་བསྟོད། །ཁྱེད་རྣམས་ལྟར་སྣང་དྲེགས་པའི་ཚུལ་བཟུང་ནས། །ཆ་ལུགས་མ་ངེས་རྣམ་པ་ཅིར་སྣང་ཡང༌། །ཐམས་ཅད་ཡེ་ཤེས་གཅིག་གི་རོལ་པ་སྟེ། །གཅིག་པུས་སྣ་ཚོགས་སྟོན་པར་མཛད་ལ་བསྟོད། །མ་དག་སྣང་ངོར་ཅི་ཡང་སྟོན་མཛད་ཀྱང༌། །དམ་མཉམ་ཆོས་སྐུའི་རྒྱ་ལས་མི་འདའ་བས། །ལྷ་འདྲེ་རིས་སུ་ཕྱེ་བའི་བློ་སྤངས་ཏེ། །གཉིས་མེད་རོ་མཉམ་ཆེན་པོར་ཤེས་པས་བསྟོད། །དེ་ལྟར་གཉིས་མེད་དབྱིངས་ལས་མ་གཡོས་བཞིན། །ཡེ་ཤེས་འཇིག་རྟེན་ལས་ཚུལ་སྣ་ཚོགས་པས། །འགྲོ་བའི་མོས་བསམ་དབང་པོའི་བྱེ་བྲག་དང༌། །མཐུན་འཇུག་འགྲོ་དོན་མཛད་ལ་ཕྱག་འཚལ་བསྟོད། །དེས་ན་ཁྱེད་དང་བདག་གི་བསམ་པའི་རྩེ། །བསྟན་དང་འགྲོ་ལ་གཅེས་པ་རོ་གཅིག་པས། །བསྟན་འགྲོར་འཚེའི་མཐའ་དམག་བཟློག་པའི་ཕྱིར། །མཐུ་རྩལ་ནུས་ལྡན་ཁྱེད་ལ་བདག་བསྟོད་དོ། །བདག་ལའང་བྱམས་པའི་གཉེན་དང་མཛའ་བའི་བཤེས། །བསྟེན་པའི་ལྷ་སྲུང་ཁྱེད་ལས་གཞན་མེད་པས། །རྟག་ཏུ་བདག་གི་ལུས་དང་གྲིབ་མ་བཞིན། །འགྲོགས་ནས་བྱང་ཆུབ་བར་དུ་སྲུང་སྐྱོབས་མཛོད། །ཅེས་བསྟོད་ནས། ད་ནི་འདོད་པའི་དོན་ལ་གསོལ་བ་བཏབ་པ་ནི། ཧཱུཾ། སྔོན་ཚེ་བཅོམ་ལྡན་འདས་ཀྱི་སྤྱན་སྔ་རུ། །ཆོས་བཞིན་སྒྲུབ་པ་མཛད་པའི་གང་ཟག་ལ། །བར་ཆད་བསྲུང་ཞིང་སྐྱོང་བར་ཞལ་བཞེས་པའི། །ཐུགས་དམ་གནད་ནས་བསྐུལ་ལོ་གསན་དུ་གསོལ། །ཁྱེད་རྣམས་ཡེ་ཤེས་སྤྱན་དང་ལྡན་པའི་ཕྱིར། །ཕྲིན་ལས་འཇུག་པ་དུས་ལས་མི་ཡོལ་ན། །བདག་གི་གུས་ཤིང་གསོལ་བའི་ལས་འདི་དག །མ་གཡེལ་མ་འགྱངས་མྱུར་དུ་འགྲུབ་པར་མཛོད། །སྤྱིར་ནི་སངས་རྒྱས་བསྟན་པ་བསྲུང་བ་དང༌། །དཀོན་མཆོག་རིན་ཆེན་གསུམ་གྱི་དབུ་འཕང་བསྟོད། །བསྟན་པའི་སྒྲོན་མེ་མཆོག་རྣམས་སྐུ་ཚེ་སྲིངས། །དགེ་འདུན་སྡེ་རྣམས་ཉམས་མེད་ཡུན་དུ་སྐྱོངས། །སྒོས་སུ་བདག་ཅག་དཔོན་སློབ་འཁོར་བཅས་ལ། །རྐྱེན་ཞི་ཚེ་དཔལ་འབྱོར་པ་རྒྱས་པ་དང༌། །གཞན་སྣང་དབང་བསྒྱུར་བསྟན་དགྲ་ཚར་གཅོད་པའི། །རྣམ་བཞིའི་ཕྲིན་ལས་ཐོགས་མེད་འགྲུབ་པར་མཛོད། །ཡང་སྒོས་བདག་ཅག་གང་དུ་གནས་པའི་སར། །ནད་མུག་འཁྲུགས་རྩོད་བཙའ་ཐན་སད་སེར་སོགས། །མི་མཐུན་ཉེས་འཚེའི་མིང་ཡང་མི་གྲགས་པར། །ཆོས་འབྱོར་ཕུན་ཚོགས་དཔལ་གྱིས་འཚོ་བར་མཛོད། །གང་གིས་གསོལ་བ་བཏབ་ཀྱང་མི་བསླུ་ཞིང༌། །གང་རྣམས་ཡིད་བཞིན་ནོར་ལས་ཆེས་ལྷག་པས། །གང་ཡང་ཡིད་ལ་འདོད་པའི་དངོས་པོ་ཀུན། །གང་བསམ་མོད་ལ་འགྲུབ་པའི་ཕྲིན་ལས་མཛོད། །མདོར་ན་གནས་སྐབས་བྱང་ཆུབ་ལམ་གྱི་གེགས། །ཕྱི་ནང་བར་ཆད་གཡུལ་ལས་རྣམ་རྒྱལ་ནས། །མཐར་ཐུག་རྣམ་མཁྱེན་རྒྱལ་བའི་གོ་འཕངས་མཆོག །གྲུབ་པའི་སྟོང་གྲོགས་མཛོད་ཅིག་མཐུ་མ་ཆུང༌། །དེ་ནས་ཚོགས་ཡོད་ན་གཞུང་བཞིན་ཕུལ་གྲུབ་ནས། བསྐང་བ་བསྡུས་པ་ནི། ཧཱུཾ། དམ་ཅན་རྒྱ་མཚོའི་ཐུགས་དམ་བསྐང་བ་ནི། །དད་མོས་སྤྱན་འདྲེན་གདུང་ཡུས་འབོད་རྫས་དང༌། །ཁྲིམས་གཙང་མཆོད་རྫས་མང་ཐོས་བསྐང་བའི་རྫས། །བསམ་པའི་རྟེན་རྫས་སྒོམ་བྱུང་སྒྲུབ་པའི་རྫས། །འཆད་པའི་འཕྱར་དར་རྩོད་པའི་རུ་མཚོན་དང༌། །རྩོམ་པའི་སྤྱན་གཟིགས་བརྡ་སྤྲོད་སྲོག་ཆགས་གཟུགས། །འདུལ་བའི་རྒྱན་ཆ་མདོ་དོན་དཀོར་ཆའི་མཛོད། །མངོན་པའི་དགྲ་ཆགས་གསང་སྔགས་མཐུན་རྫས་དང༌། །ལྟ་སྒོམ་སྤྱོད་པའི་ལོངས་སྤྱོད་ཀུན་ཚང་བའི། །བསྟན་པའི་ལུས་རྫོགས་བརྒྱན་པའི་མཆོད་སྤྲིན་འདིས། །བསྟན་བསྲུང་དམ་ཅན་རྒྱ་མཚོའི་ཁྱེད་རྣམས་ཀྱི། །ཐུགས་དམ་དབྱིངས་སུ་བསྐང་མོ་དགྱེས་པར་མཛོད། །དེ་ལྟར་བསྐང་བས་ཉམས་ཆག་སྒྲིབ་པའི་སྤྲིན། །རང་བཞིན་ཡོངས་ཤེས་མཁའ་ལ་སོར་ཆུད་ནས། །བསྐང་བྱ་སྐོང་བྱེད་གཉིས་སུ་མི་ཕྱེད་པར། །ནང་དུ་བསྙེན་ནས་རྩེ་གཅིག་སྒྲུབ་པ་དང༌། །གང་ཤར་འཛིན་མེད་གཏོང་བའི་ལས་སྦྱོར་གྱིས། །དུ་མ་རོ་གཅིག་རྟོགས་པའི་རྩལ་རྫོགས་ཏེ། །སྒོམ་མེད་ཆོས་སྐུའི་རྒྱལ་ས་ཚེ་འདི་གར། །གྲུབ་པར་མཛོད་ཅིག་དམ་ཅན་རྒྱ་མཚོའི་ཚོགས། །ཞེས་བསྐངས་ནས་ལྷག་གཏོར་བཏང༌། དེ་ཡང་ཚོགས་འཁོར་ལྟ་བུར་ཡིན་ན་མ་གཏོགས་རྒྱུན་དུ་བགེགས་གཏོར་དང་ཚོགས་བསྐང་བ་རྣམས་མི་དགོས། འདོད་གསོལ་མཇུག་ཏུ་གཉེན་གསོལ་དང་མཆོད་བསྟོད་བསྡུས་པ་བྱ་སྟེ། ཨོཾ་ཤྲཱི་བཛྲ་དྷརྨ་པཱ་ལ་ས་པཱ་རི་ཝ་རེ་ཨརྒྷཾ་སོགས་ཀྱིས་མཆོད། བསྟོད་པ་ནི། ཧཱུཾ། ཆོས་ཀྱི་དབྱིངས་ལས་བདུད་སྡེར་ཁྲོས་པའི་སྐུ། །མཧཱ་ཀཱ་ལ་ཡབ་ཡུམ་སྲས་དང་འཁོར། །དམ་ཅན་རྒྱ་མཚོའི་ཚོགས་བཅས་དཀྱིལ་འཁོར་གྱི། །ལྷ་ཚོགས་ཀུན་ལ་དད་པས་ཕྱག་འཚལ་བསྟོད། །ཅེས་ཡི་གེ་བརྒྱ་པ་སོགས་ཀྱིས་ལྷག་ཆད་བསྐངས་ནས། རྟེན་ཡོད་ན་བརྟན་བཞུགས་དང༌། མེད་ན་ཡེ་ཤེས་པ་རུང་བཞིན་གྱི་གནས་སུ་གཤེགས། དམ་ཚིག་པ་རང་ལ་བསྡུ། བདག་བསྐྱེད་བསྡུ་རིམ་ནི། བདག་ཉིད་འཁོར་ལོ་སྡོམ་པ་ཡབ་ཡུམ་སྐུ། །དག་པ་གཉིས་ལྡན་ཆོས་སྐུའི་ངོ་བོར་ཐིམ། །དེ་ལས་སྨོན་ལམ་ཐུགས་རྗེའི་རྒྱུ་མཐུན་གྱི། །རོལ་པར་ལངས་ཏེ་གཞན་དོན་སྤྱོད་པར་གྱུར། །དེ་ནས་དགེ་བ་བསྔོ། སྨོན་ལམ་བཀྲ་ཤིས་བཅས་པས་ལེགས་པར་གྲུབ་བོ། །ཞེས་པ་འདིའང་སློབ་བུ་དབང་དྲག་གི་ངོར་དགེ་རིན་པས་བྲིས་པའོ།། །།དགེའོ།། ཛ་ཡནྟུ།།